### NN 13/2025 (27.1.2025.), Odluka o transakcijskim računima

HRVATSKA NARODNA BANKA

123

Na temelju članka 74. stavka 2., članka 75. stavka 2. i članka 77. stavka 4. Zakona o platnom prometu (»Narodne novine«, br. 66/2018., 114/2002. i 136/2024.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O TRANSAKCIJSKIM RAČUNIMA

I. OPĆE ODREDBE

Članak 1.

(1) Ovom Odlukom propisuju se način određivanja i korištenja broja transakcijskih računa u kreditnim institucijama, način određivanja i korištenja broja računa za plaćanje koji otvara i vodi drugi pružatelj platnih usluga te korištenje vodećih brojeva.

(2) Kreditne institucije iz stavka 1. ovog članka jesu:

1) kreditna institucija osnovana u Republici Hrvatskoj

2) podružnica kreditne institucije osnovane u drugoj državi članici sa sjedištem u Republici Hrvatskoj

3) podružnica kreditne institucije iz treće države sa sjedištem u Republici Hrvatskoj.

(3) Hrvatska narodna banka određuje i koristi brojeve transakcijskih računa na način propisan ovom Odlukom.

(4) Ovom Odlukom propisuje se i način određivanja i korištenja računa za plaćanje koje otvaraju i vode drugi pružatelji platnih usluga iz stavka 5. ovog članka koji su Hrvatskoj narodnoj banci podnijeli zahtjev za dodjeljivanje vodećeg broja.

(5) Drugi pružatelji platnih usluga jesu:

1) institucija za elektronički novac osnovana u Republici Hrvatskoj

2) podružnica institucije za elektronički novac osnovane u drugoj državi članici sa sjedištem u Republici Hrvatskoj

3) podružnica institucije za elektronički novac iz treće države sa sjedištem u Republici Hrvatskoj

4) institucija za platni promet osnovana u Republici Hrvatskoj

5) podružnica institucije za platni promet osnovane u drugoj državi članici sa sjedištem u Republici Hrvatskoj.

Članak 2.

Pojmovi kojima se koristi u ovoj Odluci imaju jednako značenje kao i pojmovi propisani zakonom kojim se uređuje platni promet.

Članak 3.

Transakcijski račun jest račun za plaćanje, i to:

1) tekući račun ili žiroračun koji otvaraju i vode kreditne institucije kojim se koristi za izvršavanje platnih transakcija

2) račun koji kreditna institucija otvara i vodi za potrebe izvršavanja platnih transakcija u svoje ime.

Članak 4.

(1) Kreditna institucija koja se osniva u Republici Hrvatskoj podnosi Hrvatskoj narodnoj banci zahtjev za dodjeljivanje vodećeg broja u postupku podnošenja zahtjeva za izdavanje odobrenja za rad.

(2) Drugi pružatelji platnih usluga osnovani u Republici Hrvatskoj koji vode račune za plaćanje i koji su pristupili paneuropskoj platnoj shemi koja ispunjava uvjete iz Uredbe (EU) br. 260/2012 Europskog parlamenta i Vijeća od 14. ožujka 2012. o utvrđivanju tehničkih i poslovnih zahtjeva za kreditne transfere i izravna terećenja u eurima i o izmjeni Uredbe (EZ) br. 924/2009 (Tekst značajan za EGP) (SL L 94, 30.3.2012.), podnose Hrvatskoj narodnoj banci zahtjev za dodjeljivanje vodećeg broja prije započinjanja pružanja usluge u Republici Hrvatskoj prema platnoj shemi.

(3) Drugi pružatelji platnih usluga osnovani u Republici Hrvatskoj, osim onih navedenih u stavku 2. ovog članka, odlučuju o potrebi podnošenja zahtjeva Hrvatskoj narodnoj banci za dodjeljivanje vodećeg broja u skladu sa svojom poslovnom odlukom i poslovnim modelom.

(4) Kreditne institucije i institucije koje su drugi pružatelji platnih usluga, a koji nisu osnovani u Republici Hrvatskoj, ali su u njoj osnovali podružnicu, odlučuju o potrebi podnošenja zahtjeva Hrvatskoj narodnoj banci za dodjeljivanje vodećeg broja u skladu sa svojom poslovnom odlukom i poslovnim modelom.

(5) U slučaju iz stavka 4. ovog članka, zahtjev za dodjelu vodećeg broja institucija može podnijeti Hrvatskoj narodnoj banci neposredno ili putem podružnice osnovane u Republici Hrvatskoj.

II. IBAN

Članak 5.

(1) Kreditna institucija brojeve transakcijskih računa iz članka 3. ove Odluke određuje u skladu s IBAN (engl. International Bank Account Number) konstrukcijom prema međunarodnoj normi ISO 13616-1.

(2) Drugi pružatelji platnih usluga iz članka 1. stavka 5. ove Odluke kojima je na zahtjev Hrvatska narodna banka dodijelila vodeći broj, brojeve računa za plaćanje kojima se koriste za izvršavanje platnih transakcija određuju u skladu s IBAN konstrukcijom prema međunarodnoj normi ISO 13616-1.

(3) IBAN konstrukcijom transakcijskih računa i ostalih računa za plaćanje koristi se za izvršavanje nacionalnih, prekograničnih i međunarodnih platnih transakcija.

(4) Broj transakcijskog računa odnosno drugoga otvorenog računa za plaćanje određen u skladu s konstrukcijom propisanom ovim člankom koristi se kao jedinstvena identifikacijska oznaka u smislu odredbi Zakona o platnom prometu.

Članak 6.

Kada račun primatelja plaćanja naveden u nalogu kojim se iniciraju platne transakcije odgovara međunarodnoj normi IBAN konstrukcije ISO 13616-1, kreditna institucija i drugi pružatelj platnih usluga dužni su provjeriti ispravnost strukture i točnost kontrolnih brojeva navedene IBAN konstrukcije.

III. IBAN KONSTRUKCIJA

Članak 7.

Konstrukcija transakcijskog računa iz članka 5. stavka 1. ove Odluke kod kreditne institucije kojoj je Hrvatska narodna banka dodijelila vodeći broj i ostalih računa za plaćanje iz članka 5. stavka 2. ove Odluke sastoji se od 21 alfanumeričkog znaka, i to kako slijedi:

a) prva dva znaka jesu dvoslovna oznaka za Republiku Hrvatsku

b) sljedeća dva znaka jesu dvoznamenkasti kontrolni broj

c) sljedećih sedam znakova jesu vodeći broj kreditne institucije ili drugog pružatelja platnih usluga

d) posljednjih deset znakova jesu broj (partija) računa kod kreditne institucije ili kod drugog pružatelja platnih usluga.

Članak 8.

Kao dvoslovna oznaka za Republiku Hrvatsku iz članka 7. točke a) ove Odluke koristi se oznaka HR.

Članak 9.

Dvoznamenkasti kontrolni broj iz članka 7. točke b) ove Odluke računa se primjenom međunarodne norme ISO 13616-1.

Članak 10.

(1) Vodeći broj kreditne institucije i drugog pružatelja platnih usluga iz članka 7. točke c) ove Odluke jest identifikacijski broj koji dodjeljuje Hrvatska narodna banka.

(2) Vodeći broj sastoji se od sedam brojčanih znakova (n1, n2, n3, n4, n5, n6, n7), od kojih:

1) niz od prvih šest brojčanih znakova (n1, n2, n3, n4, n5, n6) jest jedinstveni kôd kreditne institucije ili drugog pružatelja platnih usluga

2) posljednji brojčani znak (n7) jest kontrolni broj koji se računa, za niz od prvih šest brojčanih znakova (n1, n2, n3, n4, n5, n6) za MOD (11,10), prema hrvatskoj normi HRN ISO/IEC 7064.

Članak 11.

(1) Broj (partija) računa kod kreditne institucije ili kod drugog pružatelja platnih usluga iz članka 7. točke d) ove Odluke jest broj računa koji određuje kreditna institucija, odnosno drugi pružatelj platnih usluga.

(2) Broj (partija) računa sastoji se od ukupno deset brojčanih znakova (n1, n2, n3, n4, n5, n6, n7, n8, n9, n10).

(3) Prvi brojčani znak (n1) u broju (partiji) računa jest oznaka korisnika računa, i to:

1) brojčani znak »1« – za račun koji kreditna institucija ili drugi pružatelj platnih usluga otvara na ime korisnika platnih usluga koji u okvirnom ugovoru, ili propisu na osnovi kojega se račun otvara, djeluje u području svoje gospodarske ili druge djelatnosti ili slobodnog zanimanja te tijelo državne vlasti, tijelo državne uprave, jedinica lokalne samouprave, jedinica područne (regionalne) samouprave (u nastavku teksta: račun poslovnih subjekata), i za račune koje kreditna institucija vodi kod sebe za potrebe izvršavanja platnih transakcija u svoje ime

2) brojčani znak »3« – za račun koji kreditna institucija ili drugi pružatelj platnih usluga otvara na osnovi okvirnog ugovora s fizičkom osobom koja u tom ugovoru djeluje izvan područja svoje gospodarske djelatnosti ili slobodnog zanimanja (u nastavku teksta: račun potrošača).

Za transakcijski račun koji kreditna institucija ili drugi pružatelj platnih usluga otvara na osnovi okvirnog ugovora s fizičkom osobom koja u tom ugovoru ujedno djeluje u području svoje gospodarske djelatnosti u slučaju obrta, obiteljskoga poljoprivrednoga gospodarstva, slobodnog zanimanja i slično – brojčana oznaka može biti »3«.

(4) Drugi brojčani znak (n2) u broju (partiji) računa jest oznaka namjene računa.

(5) Oznake namjene računa za račun poslovnog subjekta (oznake korisnika računa »1«) jesu:

1) brojčani znak »0« – za račune koje kreditna institucija vodi kod sebe za potrebe izvršavanja platnih transakcija u svoje ime

2) brojčani znakovi »1«, »3«, »4« i »5« – za račune poslovnih namjena

3) brojčani znak »7« – za račune posebnih namjena za naplatu zajedničkih prihoda proračuna

4) brojčani znak »8« – za račune proračuna

5) brojčani znak »9« – za račune otvorene na ime kreditnih institucija ili drugih pružatelja platnih usluga preko kojih pružatelji platnih usluga izvršavaju platne transakcije.

(6) Oznake namjene računa za račun potrošača (oznaka korisnika računa »3«) jesu:

1) brojčani znak »1« – za žiroračun

2) brojčani znak »2« – za tekući račun i račun potrošača koji vodi drugi pružatelj platnih usluga

3) brojčani znak »5« – za račun posebnih namjena.

(7) Niz od sljedećih sedam brojčanih znakova (n3, n4, n5, n6, n7, n8, n9) u broju (partiji) računa jest redni broj računa koji određuje kreditna institucija ili drugi pružatelj platnih usluga.

(8) Posljednji brojčani znak (n10) u broju (partiji) računa jest kontrolni broj koji se računa, za niz od prvih devet brojčanih znakova (n1, n2, n3, n4, n5, n6, n7, n8, n9) u broju (partiji) računa, za MOD (11,10), prema hrvatskoj normi HRN ISO/IEC 7064.

Članak 12.

(1) Kreditna institucija i drugi pružatelj platnih usluga za potrebe otvaranja i vođenja transakcijskih i ostalih računa za plaćanje koriste se podacima o brojčanoj oznaci države u skladu s normom HRN EN ISO 3166-1 (Kodovi za označivanje imena država i njihovih pokrajina -- 1. dio: Kodovi država (ISO 3166-1; EN ISO 3166-1), na temelju koje Hrvatska narodna banka vodi Abecedni popis država i zemalja i njihovih oznaka, a podacima o troslovnoj brojčanoj oznaci novčane jedinice koristi se u skladu s međunarodnom normom ISO 4217 (engl. Codes for the representation of currencies), na temelju koje Hrvatska narodna banka vodi Popis novčanih jedinica i njihovih oznaka.

(2) Abecedni popis država i zemalja i njihovih oznaka te Popis novčanih jedinica i njihovih oznaka vode se u elektroničkom obliku i objavljuju na internetskim stranicama Hrvatske narodne banke.

IV. SPAJANJE I PRIPAJANJE KREDITNIH INSTITUCIJA

Članak 13.

(1) U slučaju spajanja kreditnih institucija brojem transakcijskog računa koji je u skladu s ovom Odlukom odredila kreditna institucija koja se spojila s drugom kreditnom institucijom može se koristiti za izvršenje platnih transakcija najduže u razdoblju od jedne godine od provedenog spajanja. Kreditna institucija koja je nastala spajanjem kreditnih institucija može se u tom razdoblju, za potrebe izvršenja platnih transakcija, koristiti vodećim brojem kreditnih institucija koje su se spojile. Kreditna institucija koja je nastala spajanjem kreditnih institucija dužna je dotadašnjim korisnicima platnih usluga kreditnih institucija koje su se spojile odrediti novi broj transakcijskog računa u skladu s ovom Odlukom najkasnije u roku od jedne godine od provedenog spajanja.

(2) U slučaju pripajanja jedne kreditne institucije drugoj brojem transakcijskog računa koji je u skladu s ovom Odlukom odredila kreditna institucija koja se pripojila drugoj kreditnoj instituciji može se koristiti za izvršenje platnih transakcija najduže u razdoblju od jedne godine od provedenog pripajanja. Kreditna institucija kojoj se pripojila druga kreditna institucija može se u tom razdoblju, za potrebe izvršenja platnih transakcija, koristiti vodećim brojem kreditne institucije koja joj se pripojila. Kreditna institucija kojoj se pripojila druga kreditna institucija dužna je dotadašnjim korisnicima platnih usluga pripojene kreditne institucije odrediti novi broj transakcijskog računa u skladu s ovom Odlukom najkasnije u roku od jedne godine od provedenog pripajanja.

(3) Kreditna institucija koja zaprimi nalog za plaćanje u korist transakcijskog računa kreditne institucije koja se spojila s drugom kreditnom institucijom ili kreditne institucije koja se pripojila drugoj kreditnoj instituciji omogućit će, u skladu s propisanim uvjetima, izvršenje platne transakcije u korist kreditne institucije koja je nastala spajanjem ili kreditne institucije kojoj se pripojila druga kreditna institucija, u razdoblju od jedne godine od provedenog spajanja ili pripajanja kreditnih institucija, i to u slučaju ako je izvršenje takvih platnih transakcija omogućeno od strane platnog sustava u kojemu sudjeluje.

(4) U slučaju kada je kreditna institucija koja je nastala spajanjem ili kreditna institucija kojoj se pripojila druga kreditna institucija dotadašnjem korisniku platnih usluga kreditne institucije koja se spojila ili koja se pripojila drugoj kreditnoj instituciji već odredila novi broj transakcijskog računa u skladu sa stavkom 1. ili 2. ovog članka, zaprimljenu platnu transakciju iz stavka 3. ovog članka evidentirat će u korist novog broja transakcijskog računa toga korisnika platnih usluga.

V. PRIJELAZNE I ZAVRŠNE ODREDBE

Članak 14.

Danom stupanja na snagu ove Odluke prestaje važiti Odluka o transakcijskim računima (»Narodne novine«, br. 57/2019., 139/2021. i 148/2022.).

Članak 15.

Ova Odluka stupa na snagu osmoga dana od dana objave u »Narodnim novinama«.

O. br.: 24-091/01-25/BV
 Zagreb, 23. siječnja 2025.

Guverner
 Boris Vujčić, v. r.